cyanic-selkie/wikianc huggingface dataset:
ডেভিড উইলিয়ামস
অবসর
ক্রিকেট খেলা থেকে অবসর গ্রহণের পর কোচিং জগতের দিকে ধাবিত হন। ২০০৩ সাল থেকে ত্রিনিদাদ ও টোবাগো দলের কোচ হিসেবে জড়িত রয়েছেন। চার বছরের মধ্যে দুইটি একদিনের শিরোপা ও তিনটি চারদিনের প্রতিযোগিতার শিরোপা জয় করে।
দক্ষিণ আফ্রিকায় অনুষ্ঠিত ২০০৭ সালের প্রথম আইসিসি বিশ্ব টুয়েন্টি২০ চ্যাম্পিয়নশীপ প্রতিযোগিতার পূর্বে ওয়েস্ট ইন্ডিজ দলের সহকারী কোচ হিসেবে তাকে মনোনীত করা হয়। তবে, মার্চ, ২০০৯ সালে বিস্ময়করভাবে খেলার মাঠে প্রবেশ করেন তিনি। বার্বাডোসের কেনসিংটন ওভালে সফরকারী ইংল্যান্ড দলের বিপক্ষে সিরিজের চতুর্থ টেস্টের চূড়ান্ত দিন অতিরিক্ত খেলোয়াড় হিসেবে খেলেন।
পোলিশ–সোভিয়েত যুদ্ধ
পোলিশ–সোভিয়েত যুদ্ধ (ফেব্রুয়ারি ১৯১৯ – মার্চ ১৯২১) ছিল সোভিয়েত রাশিয়া এবং পোল্যান্ডের মধ্যে সংঘটিত একটি যুদ্ধ। বর্তমান ইউক্রেন ও বেলারুশের অংশবিশেষের অধিকার নিয়ে রাষ্ট্র দুইটির মধ্যে বিরোধ থেকে এই যুদ্ধের সূচনা ঘটেছিল।
আজারবাইজানে ধর্মহীনতা
আজারবাইজানের ধর্মহীনতা ভিন্ন ভিন্ন জনশুমারি এবং জরিপ অনুযায়ী ব্যাখ্যার জন্য উন্মুক্ত। যদিও ইসলাম আজারবাইজানের প্রধান ধর্মীয় বিশ্বাস, তবে আজারবাইজানে ধর্মীয় সম্পৃক্ততা নামমাত্র এবং প্রকৃত অর্থে বাস্তব জীবনে ধর্মচর্চা করেন এমন অনুসারীদের শতকরা হার তুলনামূলক অনেক কম। আজারবাইজানে নাস্তিক বা অজ্ঞেয়বাদীদের সংখ্যা নির্ধারণ করা কঠিন কারণ তাদেরকে আনুষ্ঠানিকভাবে দেশের জনশুমারিতে গণনা করা হয় না। আজারবাইজান মুসলিম বিশ্বের সবচেয়ে ধর্মনিরপেক্ষ রাষ্ট্র।
গবেষণা ও পরিসংখ্যান
ককেশাস রিসার্চ রিসোর্স সেন্টার দ্বারা পরিচালিত একটি গবেষণা অনুসারে, ২০১০ সালে প্রায় ২,০০০ লোকের সাক্ষাৎকার নেওয়া হয়েছিল, যার মধ্যে ২৮% উত্তর দিয়েছিল যে ধর্ম তাদের জীবনের "একটি অত্যন্ত গুরুত্বপূর্ণ" অংশ। দুই বছর পর, জরিপটি আবার পরিচালিত হয়, কিন্তু মাত্র ১৮০০ জনের সাক্ষাৎকার নেওয়া হয়, যার মধ্যে ৩৩% উত্তর দেয় যে ধর্ম তাদের জীবনের একটি অত্যন্ত গুরুত্বপূর্ণ অংশ। উপরন্তু, আরও ৪৪% দাবি করেছেন যে ধর্ম তাদের দৈনন্দিন জীবনের একটি "মোটামুটি গুরুত্বপূর্ণ" অংশ। বাকি ২৩% দাবি করেছেন যে ধর্ম তাদের দৈনন্দিন জীবনের একটি কিছুটা গুরুত্বপূর্ণ বা সম্পূর্ণ তুচ্ছ অংশ। যদিও ৭৭% উত্তরদাতা উল্লেখ করেছেন যে ধর্ম তাদের জীবনের একটি গুরুত্বপূর্ণ বা অত্যন্ত গুরুত্বপূর্ণ অংশ। তাদের মধ্যে মাত্র ২% ব্যক্তি প্রতিদিন ধর্মীয় প্রার্থনায় অংশ নেয়, ৩% ব্যক্তি সপ্তাহে এক বা একাধিক বার, ২০% ব্যক্তি মাঝে মাঝে এবং প্রায় অর্ধেক অর্থাৎ ±৫০% ব্যক্তি কখনই ধর্মীয় প্রার্থনায় অংশগ্রহণ করে না।
২০১২ সালে, ওয়ার্ল্ড ভ্যালু জরিপের অংশ হিসাবে, মানুষের জীবনে ধর্মের গুরুত্ব সম্পর্কে বিভিন্ন রাষ্ট্রের তুলনামূলক বিশ্লেষণ করা হয়েছিল। এই জরিপ টি শূন্য থেকে এক স্কেলের মধ্যে পরিচালিত হয়েছিল, যেখানে ০ চিহ্নের অর্থ ছিল ধর্ম "মোটেই গুরুত্বপূর্ণ নয়", এবং ১ চিহ্নের অর্থ "অত্যন্ত গুরুত্বপূর্ণ"। এই জরিপের ফলাফল অনুযায়ী, আজারবাইজানের সূচক ছিল ০.৫২ এবং অংশগ্রহণকারী ৮০টি দেশের মধ্যে ৩৩তম স্থান দখল করেছিল।
"ককেশাস অ্যান্ড গ্লোবালাইজেশন" নামের জার্নাল অনুসারে, জরিপে অংশগ্রহণকারী ধার্মিক মানুষের সংখ্যা ছিল ৬২.৭% এবং অত্যন্ত ধার্মিক ৬.৪%। ১০.৬% উত্তরদাতাদের কাছে উত্তর দেওয়া কঠিন বলে মনে হয়েছে। জনমত জরিপে দৈনন্দিন জীবনে ধর্মের গুরুত্ব সম্পর্কেও জিজ্ঞাসা করা হয়েছিল, যাতে উত্তরদাতারা নিম্নরূপ উত্তর দিয়েছেন: ১১% লোকের জন্য ধর্ম তাদের জীবনে অত্যন্ত গুরুত্বপূর্ণ ভূমিকা পালন করে, ২৫.৭% এর জন্য গুরুত্বপূর্ণ ভূমিকা, ৪১% এর জন্য মধ্যপন্থী, অন্যদের জন্য এটি খুবই তুচ্ছ গুরুত্বপূর্ণ অথবা একেবারেই গুরুত্বপূর্ণ নয়।
২০০৫ সালে আরেকটি জরিপ চালানো হয়, যাতে উঠে আসে যে আজারবাইজানের ১২টি অঞ্চলের জনসংখ্যার ৮৭% নিজেদের ধার্মিক বলে মনে করে, অন্যদিকে প্রায় ১০% বিশ্বাস করে যে তারা নাস্তিকদের তুলনায় ধার্মিক এবং মাত্র ১% বলছে যে তারা নাস্তিক।
পিউ রিসার্চ সেন্টারের মতে, গবেষণার ফলাফল অনুযায়ী আজারবাইজানের মোট জনসংখ্যার ৯৯.৪% মুসলিম। একই গবেষণা কেন্দ্র ২০১০ সালে রিপোর্ট করে যে জনসংখ্যার ৯৬.৯% মুসলিম এবং ১% এরও কম মানুষ নিজেদের কোন ধর্মের সাথে যুক্ত বলে মনে করে না।
ক্র্যাবট্রি, পেলহাম (২০০৯) অনুসারে, আজারবাইজান বিশ্বের ১১টি সর্বনিম্ন ধর্মীয় দেশের তালিকায় রয়েছে যেখানে মাত্র ২১% মানুষ বলছে যে ধর্ম তাদের জীবনের একটি গুরুত্বপূর্ণ অংশ।
১ এক্সামিটার
এক্সামিটার (Exametre; এসআই প্রতীক: Em) হল দূরত্ব তুলনা করার জন্য একটি দৈর্ঘ্য, যা ১০১৮ মিটার (১ Em বা ১০৫.৭ আলোক বর্ষ) থেকে শুরু হয়।
১ Em থেকে কম দূরত্ব ১০ Em থেকে বেশি দূরত্ব
সুন্দরবন পশ্চিম বন্যপ্রাণী অভয়ারণ্য
সুন্দরবন পশ্চিম বন্যপ্রাণ অভয়ারণ্য বাংলাদেশের সুন্দরবনের পশ্চিমে সংরক্ষিত ৭১৫ কিলোমিটার এলাকা জুড়েআবস্থিত বন্যপ্রাণের অভয়ারণ্য, যা ইউনেস্কো বিশ্ব ঐতিহ্যবাহী স্থান। এটি পৃথিবীর সবচেয়ে বড় ম্যানগ্রোভ বন সুন্দরবনের বৃহৎ অভয়ারণ্য অঞ্চল। এটি বঙ্গোপসাগরের গঙ্গা, ব্রহ্মপুত্র ও মেঘনা নদীর একত্রিত বদ্বীপে গঠিত। ১০,০০০ বর্গ কিলোমিটার জুড়ে গড়ে ওঠা সুন্দরবনের ৬,০১৭ বর্গ কিলোমিটার রয়েছে বাংলাদেশে এবং বাকি অংশ রয়েছে ভারতের মধ্যে। অঞ্চলটি রাইমঙ্গল নদী দ্বারা বিভক্ত। সুন্দরবনের বাংলাদেশের অভ্যন্তরে, তিনটি বন্যপ্রাণী অভয়ারণ্য রয়েছে: সুন্দরবন পূর্ব, সুন্দরবন দক্ষিণ, এবং সুন্দরবন পশ্চিম।
শকুনের নিরাপদ এলাকা
শকুনের নিরাপদ এলাকা-২ তফসিল অনুসারে সুন্দরবন পশ্চিম বন্যপ্রাণ অভয়ারণ্য শকুনের জন্য নিরাপদ বলে ঘোষিত।
২০১৯-এর হায়দরাবাদ গণধর্ষণ ও হত্যা
হায়দ্রাবাদের কাছে শামশাবাদে ২০১৯ সালের নভেম্বর মাসে ২৬ বছর বয়সী পশু চিকিৎসক প্রিয়াঙ্কা রেড্ডি কে গণধর্ষণ ও হত্যার ঘটনায় ভারতজুড়ে ক্ষোভের সৃষ্টি হয়েছিল। হত্যার পরদিন ২০১৯ সালের ২৮শে নভেম্বর  শাদনগরে তার মৃতদেহ পাওয়া যায়। সাইবারাবাদ মেট্রোপলিটন পুলিশ চারজন সন্দেহভাজন মহম্মদ আরিফ, জোল্লু শিবা, জোল্লু নবীন ও চিন্নাকেশাভুলুকে গ্রেপ্তার করে এবং সন্দেহভাজন ব্যাক্তিরা ডাক্তারকে ধর্ষণ ও হত্যার কথা স্বীকার করে।
তেলেঙ্গানা পুলিশ বিভাগ জানিয়েছে, ভুক্তভোগী তার স্কুটারটি একটি টোল প্লাজার কাছে পার্ক করে, দুই লরি চালক ও তাদের সহকারীদের দৃষ্টি আকর্ষণ করে। পুলিশের মতে, তারা তার স্কুটির টায়ার ডিফ্লেট করে, তাকে সাহায্য করার ভান করে এবং তাকে কাছের ঝোপে নিয়ে যায় জোর করে এবং সেখানে তারা তাঁকে ধর্ষণ করে ও হত্যা করে। অভিযোগ, তারা তার মৃতদেহ একটি লরিতে চাপিয়ে নিয়ে যায় এবং রাস্তার পাশে ফেলে দেয়।
সিসিটিভি ক্যামেরা ও ভিকটিমের মোবাইল ফোন থেকে সংগৃহীত প্রমাণের ভিত্তিতে পুলিশ চারজনকে গ্রেফতার করে। অভিযুক্তদের চৌদ্দ দিনের জন্য কেন্দ্রীয় কারাগারে বিচারিক হেফাজতে নেওয়া হয়। তেলেঙ্গানার মুখ্যমন্ত্রী অভিযুক্তদের তাদের কথিত অপরাধের বিচারের জন্য একটি দ্রুত বিচার আদালত গঠনের নির্দেশ দেন। ধর্ষণ ও হত্যাকাণ্ড দেশের বিভিন্ন স্থানে ক্ষোভের জন্ম দেয়। ধর্ষণের বিরুদ্ধে দেশব্যাপী বিক্ষোভ ও বিক্ষোভের আয়োজন করা হয়, জনসাধারণ ধর্ষণ ও ধর্ষকদের বিরুদ্ধে কঠোর আইন দাবি করে। স্বরাষ্ট্রমন্ত্রী তেলেঙ্গানা পুলিশের সমালোচনা করেছিলেন এবং বলেছিলেন যে ফাস্ট-ট্র্যাক আদালতের মাধ্যমে দ্রুত শাস্তির জন্য আইন প্রবর্তনে সরকার ভারতীয় দণ্ডবিধি ও ফৌজদারী কার্যবিধি সংশোধন করতে চায়।
ব্যাঙ্গালোর-হায়দ্রাবাদ জাতীয় সড়কের একটি সেতুর নিচে ২০১৯ সালের ৬ই ডিসেম্বর চারজন অভিযুক্তকে হত্যা করা হয়েছিল, যখন তারা পুলিশ হেফাজতে ছিল। পুলিশের মতে, সন্দেহভাজনদের অপরাধের স্থান পুনর্গঠনের জন্য ওই স্থানে নিয়ে যাওয়া হয়েছিল, অভিযোগ করা হয় যে, তাদের মধ্যে দুজন বন্দুক ছিনিয়ে নিয়ে পুলিশের উপর হামলা করেছিল। পরবর্তীতে চারজন সন্দেহভাজনকে গুলি করে হত্যা করা হয়। কেউ কেউ পুলিশের বিরুদ্ধে বিচারবহির্ভূত মৃত্যুদণ্ডের অভিযোগ এনেছিলেন, যখন হাজার হাজার মানুষ চারজন অভিযুক্তের মৃত্যু উদযাপন করেছিলেন।
এনকাউন্টারে নিহত চার আসামির প্রথম ময়নাতদন্ত উক্ত দিনেই মহাবুবনগরের একটি সরকারি হাসপাতালে করা হয়, যেখান থেকে মৃতদেহগুলি পরে গান্ধী হাসপাতালে নিয়ে যাওয়া হয়েছিল। তেলেঙ্গানা হাইকোর্ট ২১শে ডিসেম্বর চার অভিযুক্তের মৃতদেহের পুনরায় পোস্টমর্টেমের নির্দেশ দেয়। দ্বিতীয় ময়নাতদন্ত দিল্লির এইমসের ফরেনসিক বিশেষজ্ঞদের একটি দল হায়দ্রাবাদের একটি হাসপাতালে করেছিলেন। পুনরায় পোস্টমর্টেমের পর, শনাক্তকরণ প্রক্রিয়া সম্পন্ন হওয়ার পর মৃতদেহগুলি তার স্বজনদের কাছে হস্তান্তর করা হয়।
মুদ্গল পুরাণ
মুদ্গলপুরাণ (সংস্কৃত:मुद्गल पुराणम्; ) হল একটি হিন্দু ধর্মগ্রন্থ। এটি একটি উপপুরাণ। এই পুরাণে হিন্দু দেবতা গণেশকে কেন্দ্র করে প্রচলিত অনেক পৌরাণিক উপাখ্যান ও ক্রিয়াকাণ্ড-সংক্রান্ত বিষয় লিপিবদ্ধ রয়েছে। গণেশপুরাণ ও মুদ্গলপুরাণ গ্রন্থদুটি হিন্দুধর্মের গাণ্যপত্য নামক গণেশ ভক্ত সম্প্রদায়ের প্রধান ধর্মগ্রন্থ। এই দুটি পুরাণই কেবলমাত্র সম্পূর্ণ গণেশকে কেন্দ্র করে রচিত।
রচনাকাল
মুদ্গলপুরাণ গ্রন্থের রচনাকাল নিয়ে গবেষকদের মধ্যে মতৈক্য খুবই কম। ফিলিপ গ্র্যানোফ এই পুরাণের অন্তর্বর্তী প্রমাণগুলি পরীক্ষা করে এই সিদ্ধান্তে উপনীত হন যে, মুদ্গলপুরাণ গণেশ-সংক্রান্ত সর্বশেষ দর্শন শাস্ত্র। আর. সি. হাজরার মতে, মুদ্গলপুরাণ গ্রন্থটি গণেশপুরাণ গ্রন্থের পূর্বে রচিত। উল্লেখ্য, তিনি বলেছেন খ্রিস্টীয় ১১০০ থেকে ১৪০০ অব্দের মধ্যবর্তী সময়ে গণেশপুরাণ রচিত হয়। গ্র্যানোফ এই আপেক্ষিক সময়-নির্ধারণের সমস্যাটির কথা তুলে ধরেছেন। তিনি দেখিয়েছেন, মুদ্গলপুরাণ গ্রন্থে গণেশ-সংক্রান্ত চারটি পুরাণের উল্লেখ রয়েছে। এগুলি হল: ব্রহ্মপুরাণ, ব্রহ্মাণ্ডপুরাণ, গণেশপুরাণ ও মুদ্গলপুরাণ। কোর্টরাইট বলেছেন, মুদ্গলপুরাণ গ্রন্থের রচনাকাল খ্রিস্টীয় ১৬শ থেকে ১৭শ শতাব্দীর মধ্যবর্তী সময়। কিন্তু তিনি তাঁর এই তথ্যের সপক্ষে কোনো যুক্তি দেননি। থাপান গণেশপুরাণ ও মুদ্গলপুরাণ গ্রন্থদ্বয়ের সময়-নিরূপণ নিয়ে বিভিন্ন মতামত পর্যালোচনা করে বলেছেন যে, অন্যান্য পুরাণগুলির মতো মুদ্গলপুরাণ গ্রন্থটিও একটি বহুস্তরবিশিষ্ট গ্রন্থ। তিনি বলেন, এই পুরাণের আদি অংশটি অবশ্যই প্রাচীন। ১৭শ ও ১৮শ শতাব্দীতে কোনো কোনো অঞ্চলে গণেশ পূজা অধিকতর গুরুত্ব অর্জন করা পর্যন্ত এই পুরাণে মধ্যে অনেকগুলি অংশ প্রক্ষিপ্ত রূপে সংযোজিত হয়েছিল।
সংস্করণ
২০০৭ সাল পর্যন্ত মুদ্গলপুরাণ গ্রন্থের কোনো ‘সমালোচনামূলক সংস্করণ’ প্রকাশিত হয়নি। একটি পুরাণের ‘সমালোচনামূলক সংস্করণ’ হল গবেষণার মাধ্যমে বিভিন্ন পাণ্ডুলিপি পর্যবেক্ষণ ও একত্র করে একটি সর্বজনগ্রাহ্য গ্রন্থ প্রণয়নের উদ্দেশ্যে প্রকাশিত একটি বিশেষ ধরনের গবেষণামূলক সংস্করণ। কোনো পুরাণের সমালোচনামূলক সংস্করণ না থাকার অর্থ, বিভিন্ন সংস্করণে বিষয়বস্তু ও শ্লোক সংখ্যায় গুরুত্বপূর্ণ পার্থক্য লক্ষিত হওয়ার সম্ভাবনা থেকে যায়। মুদ্গলপুরাণ গ্রন্থের ক্ষেত্রেও ঠিক তাই হয়েছে। সেই কারণে এই পুরাণের বিভিন্ন সংস্করণই পর্যালোচনা করে দেখা হয়, কোন কোন ক্ষেত্রে এগুলির মধ্যে গুরুত্বপূর্ণ পার্থক্য রয়েছে।
এই পুরাণের বহুল-প্রচলিত সংস্করণটি সংস্কৃত ও প্রাকৃত ভাষায় সম্পাদনা করেন অধ্যাপক সীতারাম গণেশ দেসাই। এটি মুম্বইয়ের দাদারের মুদ্গলপুরাণ প্রকাশন মণ্ডল থেকে প্রকাশিত। কর্ণাটকের গণেশযোগী মহারাজ কর্তৃক প্রকাশিত একটি সংস্কৃত সংস্করণও প্রকাশিত আছে।
গণেশের ৩২টি অবতার
গণেশপুরাণ গ্রন্থের মতো মুদ্গলপুরাণ গ্রন্থেও গণেশকে সর্বোচ্চ সত্য রূপে দর্শানো হয়েছে। এই পুরাণে বলা হয়েছে, গণেশের অসংখ্য রূপভেদ রয়েছে। তবে তাঁর আটটি অবতার সর্বাপেক্ষা গুরুত্বপূর্ণ। এই পুরাণেই (১। ১৭। ২৪-২৮) এই আটটি অবতারের উল্লেখ আছে। অধিকন্তু গ্রন্থটি প্রত্যেকটি অবতাএর বিবরণের ভিত্তিতে বিভিন্ন অংশে বিন্যস্ত হয়েছে। গণেশপুরাণ গ্রন্থে গণেশের যে চারটি অবতারের উল্লেখ করা হয়েছে, এগুলি তার অনুরূপ নয়।
১৯৮৭ ক্রিকেট বিশ্বকাপ
১৯৮৭ ক্রিকেট বিশ্বকাপ আইসিসি আয়োজিত বিশ্বকাপ ক্রিকেট প্রতিযোগিতার ৪র্থ আসর। ব্যবসায়িক অংশীদারীত্বের কারণে এ প্রতিযোগিতাটি রিলায়েন্স বিশ্বকাপ নামে পরিচিত। ১৯৮৭ সালের ৮ অক্টোবর থেকে ৮ নভেম্বর পর্যন্ত ভারত ও পাকিস্তান - যৌথভাবে আয়োজন করে যা প্রথমবারের মতো ইংল্যান্ডের বাইরে ২১টি ভিন্ন ভিন্ন মাঠে অনুষ্ঠিত হয়। দুইটি সেমি-ফাইনাল এবং একটি ফাইনালসহ সর্বমোট ২৭টি খেলা অনুষ্ঠিত হয়। ১৯৮৩ সালের প্রতিযোগিতায় ব্যবহৃত নিয়ম-কানুন একদিনের ক্রিকেটের রূপরেখা অনুযায়ী অপরিবর্তিত থাকে। শুধুমাত্র ওভার সংখ্যা কমিয়ে ৬০ থেকে ৫০-এ নিয়ে আসা হয়; যা বর্তমান মানদণ্ডে প্রচলিত রয়েছে।
প্রথমবারের মতো অস্ট্রেলিয়া দল এ প্রতিযোগিতায় বিজয়ী হয়। স্বাগতিক দলদ্বয় সেমি-ফাইনালে হেরে চূড়ান্ত খেলায় উত্তীর্ণ হতে ব্যর্থ হয়। পূর্বতন চ্যাম্পিয়ন ওয়েস্ট ইন্ডিজ গ্রুপ পর্বেই বিদায় নেয়। কোর্টনি ওয়ালশের বদন্যতায় সেলিম জাফর বেঁচে যাওয়ায় তাদের এ দুর্গতি হয়।
ধরন
বিশ্বকাপে ৮টি দেশের জাতীয় ক্রিকেট দল অংশগ্রহণ করে। প্রাথমিক পর্বের খেলাগুলো দুই গ্রুপে বিভক্ত হয়ে চারটি দল একে-অপরের বিরুদ্ধে দুইবার করে প্রতিদ্বন্দ্বিতায় অবতীর্ণ হয়। প্রতি গ্রুপের শীর্ষস্থানীয় দু’টি দল সেমি-ফাইনালে পৌঁছে যাবে। সেমি-ফাইনালের বিজয়ী দলগুলো ফাইনালে লড়বে। প্রতিটি দল ৫০ ওভারব্যাপী ইনিংসে অংশ নেয়। সকল খেলাই দিনের আলোয় অনুষ্ঠিত হয়; পাশাপাশি বিশ্বকাপের ইতিহাসে সর্বশেষবারের মতো সনাতনী ধারায় সাদা পোশাক ও লাল বল দিয়ে খেলা হয়।
যোগ্যতা নির্ধারণ
আইসিসি’র পূর্ণাঙ্গ সদস্যভূক্ত দেশগুলো স্বয়ংক্রিয়ভাবে যোগ্যতা লাভ করে। শ্রীলঙ্কা দল পূর্বতন বিশ্বকাপে টেস্ট খেলুড়ে দেশের মর্যাদা পেয়েছিল। অতিরিক্ত একটি দেশ নির্বাচনের লক্ষ্যে ১৯৮৬ সালের আইসিসি ট্রফি বিজয়ী দলকে নির্ধারণ করা হয়। এতে জিম্বাবুয়ে দল নেদারল্যান্ডসকে পরাভূত করে প্রথমবারের মতো বিশ্বকাপে খেলার যোগ্যতা লাভ করে।
নিচের আটটি দল চূড়ান্ত প্রতিযোগিতায় অংশগ্রহণ করে:
সেমি-ফাইনাল
প্রথম সেমি-ফাইনালে অস্ট্রেলিয়া দল টসে জয়ী হয়ে ব্যাটিংয়ের সিদ্ধান্ত নেয়। ডেভিড বুন-ডিন জোন্স দ্বিতীয় উইকেটে ৮২ রান সংগ্রহ করেন। ডেভিড বুন দলের পক্ষে সর্বোচ্চ ৬৫ রান করেন ৯১ বলে ৪টি চারের সাহায্যে। একসময় ধারণা করা হচ্ছিল দলটি তিন শতাধিক রান করবে। কিন্তু ইমরান খান ৫ ওভারে ১৭ রানের বিনিময়ে ৩ উইকেট সংগ্রহ করে রানের চাকা কিছুটা থামিয়ে দিতে সক্ষম হন। একপর্যায়ে অস্ট্রেলিয়া ৩১ রানের মধ্যে ৪ উইকেট হারায়। কিন্তু পাকিস্তানি বোলাররা অধিক সংখ্যায় অতিরিক্ত ৩৪ রান দেয়। অস্ট্রেলিয়ার সংগ্রহ দাড়ায় নির্ধারিত ৫০ ওভারে ৮ উইকেটে ২৬৭ রান। ২৬৮ রানের জয়ের লক্ষ্যমাত্রা নিয়ে খেলতে নেমে শুরুতেই পাকিস্তানের ৩৮ রানের মধ্যে ৩ উইকেটের পতন ঘটে। ইমরান খান-জাভেদ মিয়াঁদাদ জুটি ২৬ ওভারে ১১২ রান করে। মিয়াঁদাদের আউটের সময় জয়ের প্রয়োজনীয় রান রেট ৭.৮৭ ছিল। কিন্তু পরবর্তী ব্যাটসম্যানদের আসা-যাওয়ার পালায় পরবর্তী ৬ উইকেট হারায় ৯৯ রানের ব্যবধানে। ক্রেগ ম্যাকডারমট ৪৪ রানের বিনিময়ে ৫ উইকেট লাভ করেন। ফলে পাকিস্তান ৪৯ ওভারে অল-আউট হয়ে সংগ্রহ করে ২৪৯ রান এবং ১৫ রানে অস্ট্রেলিয়া বিজয়ী হয়।
দ্বিতীয় সেমি-ফাইনালে টসে জয়ী হয়ে ফিল্ডিংয়ের সিদ্ধান্ত নেয় ভারত। ৭৯ রানে ২ উইকেটের পতনের পর গ্রাহাম গুচকে সাথে নিয়ে অধিনায়ক মাইক গ্যাটিং জুটি ১৯ ওভারে ১১৭ রান করে। স্ট্যাম্পিংয়ে গুচ ১১৫ রান করে আউট হন। ইংল্যান্ড ২৫৪ রান করে ৬ উইকেটের বিনিময়ে। জবাবে ভারত ৭৩ রানে ৩ উইকেট হারায়। মাঝারিসারির ব্যাটসম্যানদের মধ্যে মোহাম্মদ আজহারউদ্দীন সর্বোচ্চ ৬৪ রান করেন ও এডি হ্যামিংসের বলে এলবিডব্লিউ হন। তখন দলের রান ছিল ২০৪/৫ ও শেষ ১০ ওভারে ৫ রান গড় এবং ৫ উইকেট হাতে ছিল। কিন্তু শেষ ৫ উইকেটের পতন ঘটে মাত্র ১৫ রানের ব্যবধানে। ফলে ইংল্যান্ড খেলায় জয়ী হয়ে প্রথমবারের মতো ফাইনালে পৌঁছে ও চার বছর পূর্বেকার সেমি-ফাইনালে হারার প্রতিশোধ নেয়।
ফাইনাল
অস্ট্রেলিয়া টসে জয়ী হয়ে ব্যাটিংয়ে নামে। ডেভিড বুন দলের পক্ষে সর্বোচ্চ ৭৫ রান করেন ১২৫ বলের বিনিময়ে। বুন তার অসাধারণ এ ইনিংসের জন্যে ম্যান অব দ্য ম্যাচের পুরস্কার অর্জন করেন। অন্যান্য ব্যাটসম্যানরাও ভাল রান করেছেন। শেষদিকে মাইক ভেলেটা ছয়টি চারের সাহায্যে ৩১ বলে ৪৫ রান করেন। শেষ ছয় ওভারে অস্ট্রেলিয়া ৬৫ রান করতে পেরেছে। ফলে, নির্ধারিত ৫০ ওভারে দলটি ২৫৩ রান করে ৫ উইকেটের বিনিময়ে।
২৫৪ রানের জয়ের লক্ষ্যমাত্রা নিয়ে খেলতে নেমে টিম রবিনসন প্রথম বলেই শূন্য রানে আউট হন। বিল অ্যাথে ১০৩ বলে ২ চারের সাহায্যে ৫৮ রান উঠান। অধিনায়ক মাইক গ্যাটিং ৪৫ বলে ৪১ রান সংগ্রহ করেন। অ্যাথে-গ্যাটিং জুটি ১৩ ওভারে ৬৯ রান করে। অ্যালান ল্যাম্বও ৪৫ রান করেন। কিন্তু প্রয়োজনীয় রান-রেট শুরু থেকেই বৃদ্ধি পেতে থাকায় চূড়ান্ত ওভার শেষে ১৭ রানের পার্থক্য থাকে। এরফলে বিশ্বকাপ ট্রফি অস্ট্রেলিয়া দলের অনুকূলে চলে যায়।
পবিত্র সরকার
ড.পবিত্র সরকার (জন্ম: ২৮শে মার্চ, ১৯৩৭) একজন ভারতীয় বাঙালি ভাষাতাত্ত্বিক পণ্ডিত, সাহিত্যিক, নাট্যসমালোচক,  শিক্ষাবিদ ও গবেষক। বিভিন্ন বিষয়ে মননশীল প্রবন্ধ রচনার খ্যাতিমান ব্যক্তিত্ব। শিশুসাহিত্যিক, রবীন্দ্র সংগীত শিল্পী ও নাট্যব্যক্তিত্ব হিসাবেও সুপরিচিত তিনি গদ্য রচনার জন্য ২০০০ খ্রিস্টাব্দে পশ্চিমবঙ্গ বাংলা আকাদেমি  প্রদত্ত বিদ্যাসাগর পুরস্কার, জাতীয় সংহতির জন্য ইন্দিরা গান্ধী অ্যাওয়ার্ড ফর ন্যাশনাল ইন্টিগ্রেশন লাভ করেন। এছাড়াও ২০১৯ খ্রিস্টাব্দে জাপানের তৃতীয় সর্বোচ্চ নাগরিক সম্মান 'দ্য অর্ডার অফ দ্য রাইজিং সান', 'গোল্ড অ্যান্ড সিলভার রেজ' শিরোপায় সম্মানিত হন।
জন্ম ও শিক্ষাজীবন
অধ্যপক ড. পবিত্র সরকারের জন্ম ১৯৩৭ খ্রিস্টাব্দের ২৮ মার্চ ব্রিটিশ ভারতের অধুনা  বাংলাদেশের তৎকালীন ঢাকা জেলার ধামরাই গ্রামে। স্বাধীনতা লাভ ও দেশভাগের পর ১৯৪৭ খ্রিস্টাব্দে ছিন্নমূল হয়ে কলকাতায় আসেন। উচ্চ শিক্ষা কলকাতা শহরেই। তিনি কলকাতা বিশ্ববিদ্যালয়ের অন্যতম মেধাবী ও সেরা শিক্ষার্থী ছিলেন। তিনি  স্নাতক ও  স্নাতকোত্তর উভয় পরীক্ষায় সর্বোচ্চ স্থান অর্জন করেন। স্নাতকোত্তর ডিগ্রি লাভের পর কিছুদিন তিনি কলকাতার  বঙ্গবাসী কলেজে শিক্ষকতা করেন। পরে ১৯৬৩ খ্রিস্টাব্দ হতে ১৯৬৯ খ্রিস্টাব্দ পর্যন্ত তিনি  যাদবপুর বিশ্ববিদ্যালয়ে প্রভাষক পদে অধ্যাপনা করেন। ১৯৬৯ খ্রিস্টাব্দে বিশ্ববিদ্যালয়ের ফুলব্রাইট স্কলারশিপ নিয়ে  মার্কিন যুক্তরাষ্ট্রে যান। শিকাগো বিশ্ববিদ্যালয়ের স্নাতকোত্তর ডিগ্রি লাভের পর  ভাষাবিজ্ঞানের উপর গবেষণা করে পিএইচডি ডিগ্রি অর্জন করেন। শেষের দুবছর ১৯৭৫ খ্রিস্টাব্দ পর্যন্ত তিনি মিনেসোটা বিশ্ববিদ্যালয়ে অধ্যাপনা করেন।
কর্মজীবন
দেশে ফিরে পুনরায় যাদবপুর বিশ্ববিদ্যালয়ে যোগ দেন। পদোন্নতির পর তিনি ১৯৯০ খ্রিস্টাব্দ হতে টানা সাত বৎসর রবীন্দ্রভারতী বিশ্ববিদ্যালয়ের উপাচার্য পদে ছিলেন। পরবর্তীতে তিনি ওয়েস্ট বেঙ্গল স্টেট কাউন্সিল অফ হায়ার এডুকেশন তথা পশ্চিমবঙ্গ উচ্চ শিক্ষা সংসদের সহ-সভাপতি হন। ২০০৩ খ্রিস্টাব্দে অবসর গ্রহণ করেন।  অধ্যাপক সরকার বাংলা ও ইংরেজিতে শতাধিক গ্রন্থ রচনা করেছেন। তিনি দেশের বিভিন্ন সাহিত্য ও সংস্কৃতির প্রতিষ্ঠানের সঙ্গে ঘনিষ্ঠভাবে যুক্ত আছেন।
ভূচৌম্বকত্ব
পৃথিবীর চৌম্বক ক্ষেত্র (ভূচৌম্বক ক্ষেত্র নামেও পরিচিত) হল এক ধরনের চৌম্বক ক্ষেত্র যা পৃথিবীর অভ্যন্তরভাগ থেকে শুরু করে মহাশূন্য পর্যন্ত বিস্তৃত, যেখানে ক্ষেত্রটি সূর্য থেকে উৎপন্ন সৌর বায়ুর সাথে মিলিত হয়। ভূপৃষ্ঠে এর আয়তন ২৫ থেকে ৬৫ মাইক্রোটেসলা (০.২৫ থেকে ০.৬৫ গস)। এটি পৃথিবীর ঘূর্ণন অক্ষের তুলনায় ১১ ডিগ্রি হেলানো চৌম্বক মেরু ক্ষেত্র। এটি দেখতে মনে হয় যেন পৃথিবীর কেন্দ্রে একটি চুম্বকের দণ্ড দেওয়া আছে। উত্তর ভূচৌম্বক মেরু উত্তর গোলার্ধে গ্রিনল্যান্ডের কাছে অবস্থিত, যা মূলত পৃথিবীর চৌম্বক ক্ষেত্রের দক্ষিণ গোলার্ধে অবস্থিত, অন্যদিকে দক্ষিণ ভূচৌম্বক মেরু উত্তর মেরুতে অবস্থিত। চৌম্বক দণ্ডের মত, পৃথিবীর চৌম্বক ক্ষেত্র সময়ের সাথে সাথে পরিবর্তন হয় কারণ এটি ভূডায়নামোর (গলিত লোহার সংকরের গতি) ফলে উৎপন্ন হয়।
গুরুত্ব
পৃথিবীর চৌম্বক ক্ষেত্রটি সৌর বায়ুকে অগ্রাহ্য করে, অন্যথায় এর চার্জযুক্ত কণাগুলো ওজোন স্তর দূরে রাখে যা পৃথিবীকে ক্ষতিকারক অতিবেগুনী বিকিরণ থেকে রক্ষা করে। একটি ছিন্নকারী কৌশল চৌম্বক ক্ষেত্রের বুদবুদে গ্যাসকে আটকানোর জন্য, যা সৌর বায়ুর ফলে উড়ে যেতে পারে। মঙ্গল গ্রহের বায়ুমণ্ডল থেকে কার্বন-ডাই-অক্সাইডের হ্রাস পাওয়ার হিসাব থেকে দেখা যায় মঙ্গল গ্রহের চৌম্বক ক্ষেত্রের বিলুপ্তির ফলে এর বায়ুমণ্ডলের প্রায় সম্পূর্ণ হ্রাস পায়।
মানুষ একাদশ শতাব্দী থেকে দিক নির্ণয়ের জন্য এবং দ্বাদশ শতাব্দী থেকে নৌচালনের জন্য কম্পাস ব্যবহার করছে। যদিও চৌম্বকীয় দিকনির্দেশনা সময়ের সাথে পরিবর্তন হয়, কিন্তু এই পরিবর্তন খুবই ধীরগতির যার ফলে নৌচালনায় সাধারণ কম্পাস তেমন উপকারী নয়।
বিবরণ
যেকোন অবস্থানে পৃথিবীর চৌম্বক ক্ষেত্রকে তিনটি ভেক্টর দ্বারা প্রকাশ করা যায়। ক্ষেত্রের দিক নির্ণয়ের একটি সাধারণ উপায় হল চৌম্বকীয় উত্তর প্রান্ত নির্ধারণ করতে কম্পাসের ব্যবহার। চৌম্বকীয় উত্তর দিকের কৌণিক অবস্থান নির্ণায়ক হল বিষুবলম্ব (D)। চৌম্বকীয় উত্তর দিক বরাবর আনুভূমিকভাবে উৎপন্ন কোণ হল বক্রতা (I)। ক্ষেত্রের ঘনত্ব (F) চুম্বক থেকে উৎপন্ন বলের সমানুপাতিক। X এর দ্বারা উত্তর, Y এর দ্বারা পূর্ব এবং Z এর দ্বারা নিচের দিক নির্ণয়ও আরেকটি প্রচলিত প্রকাশভঙ্গি।
500px|thumb|center|পৃথিবীর চৌম্বক ক্ষেত্রকে নির্দেশ করতে বহুল ব্যবহৃত স্থানাংক পদ্ধতি
ঘনত্ব
ক্ষেত্রের ঘনত্ব গস দিয়ে নির্ণয় করা হয় এবং ন্যানোটেসলায় প্রকাশ করা হয়, যেখানে ১ গস = ১০০,০০০ টেসলা। ন্যানোটেসলাকে গামাও (γ) বলা হয়।
বক্রতা
একটি কোণের বক্রতা -৯০° উপরে থেকে ৯০° নিচে পর্যন্ত হতে পারে। উত্তর গোলার্ধে ক্ষেত্রটি নিম্নদিকে নির্দেশ করে আছে এবং দক্ষিণ গোলার্ধে তা উপরের দিকে নির্দেশ করে আছে।
বিষুবলম্ব
বিষুবলম্ব এই ক্ষেত্রের উত্তর দিক থেকে পূর্ব দিকের বিচ্যুতির ক্ষেত্রে ধনাত্মক।
চৌম্বক মেরু
চৌম্বক মেরুর অবস্থান স্থানীয় এবং আন্তর্জাতিক দুই ভাবেই সংজ্ঞায়িত করা যায়। একটি উপায়ে কোন মেরু হল এমন একটি বিন্দু যেখানে চৌম্বক ক্ষেত্র উলম্ব। বক্রতা পরিমাপের মাধ্যমে তা নির্ণয় করা যায়। পৃথিবীর চৌম্বক ক্ষেত্রের বক্রতা উত্তর চৌম্বক মেরুতে ৯০° (নিম্নমুখী) এবং দক্ষিণ চৌম্বক মেরুতে -৯০° (উর্ধ্বমুখী)। দুটি মেরু স্বাধীনভাবে একে অপরের দিকে নড়াচড়া করে এবং তারা গোলকে একে অপরের ঠিক বিপরীত দিকে নয়। তারা খুব দ্রুত স্থান পরিবর্তন করে। উত্তর চৌম্বক মেরুতে এই স্থান পরিবর্তনের হার প্রতি বছরে ৪০ কিলোমিটারের বেশি। গত ১৮০ বছরে উত্তর চৌম্বক মেরু ১৮৩১ সালে বুথিয়া উপদ্বীপের কেপ অ্যাডিলেড থেকে ২০০১ সাল পর্যন্ত ৬০০ কিলোমিটার দূরে রিসোল্যুট বদ্বীপে স্থানান্তরিত হয়েছে।
লক্ষীছাড়া
লক্ষীছড়া ভারতের পশ্চিমবঙ্গ রাজ্যের কলকাতা ভিত্তিক একটি রক ব্যান্ড। ব্যান্ডটি ১৯৯৯ সালে গঠিত হয়েছিল। এই ব্যান্ডটি প্রাথমিকভাবে কলেজ ফেস্ট, হোটেল এবং পাবগুলিতে পেশাদারভাবে কাজ শুরু করে। ২০০১ সালে তারা তাদের প্রথম অ্যালবাম রেকর্ড করে। অ্যালবামটি বাণিজ্যিকভাবে সফল হয়নি তবে কলকাতার রেডিও চ্যানেলগুলিতে "কেয়ার করিনা" এবং "শুধু ছাই তোমায়" এর মতো কয়েকটি বড় হিট গান প্রদর্শিত হয়েছিল। ২০০১ সালের ডিসেম্বরে, প্রধান কণ্ঠশিল্পী সায়াক বন্দ্যোপাধ্যায় ব্যান্ডটি ছেড়ে যান। শুভজিৎ  মুখোপাধ্যায় স্কুল ফেস্টে ব্যান্ডটির সাথে দেখা করার পরে ব্যান্ডে যোগ দিয়েছিলেন এবং তাদের সাথে কাজ করার আগ্রহ দেখিয়েছিলেন। ২০০৩ সালে তারা তাদের দ্বিতীয় স্টুডিও অ্যালবামটি রেকর্ড করে - জীবন চাইছে অরো বেশি । ২০০৪ সালে, ঋষভ রায় ব্যান্ডে যোগদান করেন এবং পরে ২০০৫ সালে একা নামে একটি নতুন অ্যালবাম রেকর্ড করেছিলেন, অ্যালবামটি একটি বিশাল সাফল্য ছিল। প্রধান গিটারিস্ট নীলাঞ্জন, ব্যক্তিগত প্রতিশ্রুতিবদ্ধ হয়ে দল ছেড়ে চলে যান, এবং এরপরেই বুয়া দ্বারা প্রতিস্থাপিত হন। ২০১২ সালে তিনি ব্যান্ডটিতে পুনরায় যোগদান করেছিলেন সুজয়ের বিদায় হিসাবে। শুভজিৎ জাতীয় দৃশ্যে সম্ভাবনার চেষ্টা করতে মুম্বাই চলে যান, যা সায়াককে আবারও ব্যান্ডে যোগদানের পথ তৈরি করেছিল। তারা এখন কলকাতার সর্বাধিক সন্ধান করা এবং সর্বাধিক বেতনের বাংলা ব্যান্ডে পরিণত হয়েছে। সদস্যরা জী বাংলা টিভি-এর একটি অনুষ্ঠান  হাউ মাই খাউতে বিচারক হিসাবে, ব্যান্ড-ই-মাতরম (প্রথম ও দ্বিতীয়), এবং "রক আইডল" সহ অসংখ্য কলেজের উৎসব জুড়ে ব্যান্ডের  উপস্থিত থেকেছেন। তারা বর্তমানে তাদের পরবর্তী অ্যালবামের রেকর্ডিংয়ে ব্যস্ত, যা খুব আকর্ষণীয় উদ্যোগের প্রতিশ্রুতি দেয়, কারণ এতে কিছু পুরানো তবে স্মরণীয় গান থাকবে, যা সাজানো এবং বেশ আলাদাভাবে পরিবেশিত হবে।
সঙ্গীতের ধরন
তারা গঠনের বছরে একটি সফট রক ব্যান্ড হিসাবে কাজ শুরু করে। তবে ধীরে ধীরে রক এবং হার্ড রক হিসাবে পরিবর্তিত হয় এবং শেষ পর্যন্ত কলকাতার প্রথম প্রগতিশীল রক/ধাতব ব্যান্ডে পরিণত হয়।
স্টুডিও অ্যালবাম
প্রতিষ্ঠার পর থেকে তারা চারটি স্টুডিও অ্যালবাম রেকর্ড করেছে এবং অনেক একক প্রকাশ করেছে, তারা আইসিএল টিম রয়েল বেঙ্গল টাইগারদের জন্য সংগীত গানের জন্যও সুর করেছেন।
মেঘ মল্লার (২০০১)
মেঘ মল্লার তাদের প্রথম অ্যালবাম যা তারা ২০০১ সালে আশা অডিও সংস্থার সাথে রেকর্ড করেছিল। অ্যালবামটি একটি বিশাল সাফল্য ছিল না, তবে কলকাতার রেডিও চ্যানেলগুলিতে "কেয়ার করিনা" এবং "শুধু ছাই তোমায়" এর মতো অনেকগুলি হিট গান প্রদর্শিত হয়েছিল।
"জীবন চাইছে বড় বেশি" (২০০৩)
আশা অডিও সংস্থার সাথে তাদের দ্বিতীয় স্টুডিও অ্যালবাম যা ২০০৩ সালে প্রকাশিত হয়েছিল। এই অ্যালবামটিতে কিছু বোনাস ট্র্যাক রয়েছে, যা পূর্ববর্তী অ্যালবাম মেঘ মল্লারের কিছু গানের পুনঃনির্মাণ ছিল।
"একা" (২০০৫)
তৃতীয় স্টুডিও অ্যালবাম ২০০৫ সালে প্রকাশিত হয়েছিল এবং একটি বিশাল সাফল্য পেয়েছিল। এটি কলকাতায় ১,৬০০ কপি বিক্রি হয়।
বিট লবণ
বিট লবণ বা বিট নুন; (काला नमक, बिरे नुन,काळं मीठ; સંચળ, இந்துப்பு, ഇന്തുപ്പ്,نمک کالا) এক প্রকারের চুল্লীতে শুষ্ক ভাজা খনিজ লবণ। সাধারণত এই খনিজ লবণটি বাংলাদেশ, ভারত, পাকিস্তান, নেপালের হিমালয় এর আশপাশের লবণসমৃদ্ধ মাটির নিচ থেকে পাথর আকারে উত্তোলন করা হয়।
মশলা হিসেবে ব্যবহৃত এই বস্তুটিতে অন্যান্য বিভিন্ন উপাদানের সাথে মূলত সোডিয়াম ক্লোরাইড আছে, যার থেকে এর রঙ এসেছে। গন্ধটি মূলত এর সালফার উপাদানগুলির কারণে হয়। এই খনিজের মধ্যে গ্রেগাইটের উপস্থিতির কারণে (Fe3S4, ফেরাস (II,III) সালফাইড), গোটা অবস্থায় এটির রং বাদামী গোলাপী থেকে গাঢ় বেগুনী স্বচ্ছ স্ফটিকের মত থাকে। যখন গুঁড়িয়ে ধুলার মত করা হয়, এর রঙ বেগুনি থেকে গোলাপী পর্যন্ত হয়।
আয়ুর্বেদ শাস্ত্রে কালা নমকের প্রশংসা করা হয়েছে এবং একে এর বিশেষ চিকিৎসা গুণাবলী থাকার কারণে ঔষধিতে ব্যবহৃত হয়েছে।
উৎপাদন
যদিও প্রাকৃতিক লবণে প্রয়োজনীয় মিশ্রণগুলি দিয়ে বিট নুন উৎপাদন করা যায়, এটি এখন সাধারণত কৃত্রিমভাবে তৈরি করা হয়। সাধারণত সোডিয়াম ক্লোরাইডে কম পরিমাণে সোডিয়াম সালফেট, সোডিয়াম বাইসালফেট এবং ফেরিক সালফেট মিশ্রিত করে এটি করা হয়। এরপর এটিকে চুল্লিতে কাঠকয়লা দিয়ে রাসায়নিকভাবে বিজারিত করা হয়। সোডিয়াম ক্লোরাইড, ৫-১০% সোডিয়াম কার্বোনেট, সোডিয়াম সালফেট এবং কিছু চিনির বিজারিত তাপীয় পদ্ধতির মাধ্যমে অনুরূপ পণ্য তৈরি করা সম্ভব।
গঠন
বিট লবণ মূলত সোডিয়াম ক্লোরাইড এবং অল্প সোডিয়াম সালফেট, সোডিয়াম বাইসালফেট, সোডিয়াম বিসালফাইট, সোডিয়াম সালফাইড, আয়রন সালফাইড এবং হাইড্রোজেন সালফাইডের অপদ্রব্য দিয়ে তৈরি।
সোডিয়াম ক্লোরাইড থেকে এর নোনতা স্বাদটি আসে, আয়রন সালফাইড থেকে তার গাঢ় বেগুনি রঙটি আসে, এবং সমস্ত সালফার মিশ্রণগুলি বিট লবণের সুস্বাদের পাশাপাশি একটি অতি বৈশিষ্ট্যসূচক গন্ধ দেয়। এর বিশেষ গন্ধের জন্য হাইড্রোজেন সালফাইড মূলত দায়ী। আম্লিক বাইসালফেট / বাইসালফাইটগুলি একটি হালকা টক স্বাদ দেয়। যদিও বেশি পরিমানে হাইড্রোজেন সালফাইড বিষাক্ত, খাদ্যে ব্যবহৃত বিট লবণের উপস্থিতির পরিমাণ কম এবং তাই স্বাস্থ্যের উপর এর প্রভাব নগণ্য। পচা ডিম এবং নষ্ট দুধের গন্ধের অন্যতম উপাদান হাইড্রোজেন সালফাইডও।
ব্যবহার
বাংলাদেশ, নেপাল, ভারত এবং পাকিস্তানের দক্ষিণ এশীয় খাবারে বিট লবণ মশলা হিসাবে ব্যাপকভাবে ব্যবহৃত হয়। এছাড়া চাট, চাটনি, স্যালাড, সব ধরনের ফল, রায়তা এবং অনেকগুলি মজাদার ভারতীয় খাবারে এই নুন দেওয়া হয়। চাট মশালা, যেটি একটি ভারতীয় মশালার মিশ্রণ, তার বিশেষ সালফারযুক্ত শক্ত-সিদ্ধ ডিমের গন্ধের জন্য বিট লবণের উপর নির্ভরশীল। যারা বিট লবণে অভ্যস্ত নয়, তারা প্রায়ই এর গন্ধকে পচা ডিমের গন্ধের মতো বলে। ডিমের স্বাদ নকল করে এমন কিছু খাবারে বিট লবণের উপস্থিতি নিরামিষীদের প্রশংসা পেয়েছে। আয়ুর্বেদে বিট লবণকে শীতল মশলা বলা হয় এবং একটি বিরচক এবং হজম সহায়ক হিসাবে ব্যবহৃত হয়।   এটি অপান এবং অম্বল উপশম করে বলেও মনে করা হয়। জম্মুতে এটি গলগন্ড নিরাময়ের জন্য ব্যবহৃত হয়। এই লবণটি হিস্টিরিয়া চিকিৎসার জন্যও ব্যবহৃত হয় এবং অন্যান্য খনিজ এবং উদ্ভিদের উপাদানগুলির সাথে এটি সংযুক্ত করে দন্ত মঞ্জন তৈরি করা হয়।
আরো দেখুন
হিমালয় লবণ
গদা
গদা (সংস্কৃত: गदा, কন্নড়: ಗದೆ, তেলেগু: గద, তামিল:  கதை, মালয়: গেদক) হল ভারতীয় উপমহাদেশের মুগুর বা দণ্ড বা ভোঁতা গদা। কাঠ বা ধাতু দিয়ে তৈরি, এটির মূলত দণ্ড বসানো গোলাকার মাথা থাকে, যার উপরে গজাল থাকে। ভারতের বাইরে, গদা দক্ষিণ-পূর্ব এশিয়াতেও গৃহীত হয়েছিল, যেখানে এটি এখনও  সিলতে ব্যবহৃত হয়। অস্ত্রটির ইন্দো-ইরানীয় উৎপত্তি হতে পারে কারণ পুরাতন ফার্সিও ক্লাব অর্থে গাদা শব্দটি ব্যবহার করে।
আহমদ রেজা খান বেরলভী
আহমদ রেজা খান বেরলভী (अहमद रज़ा खान; ১৪ জুন ১৮৫৬ খ্রিষ্টাব্দ বা ১০ সাওয়াল ১২৭২ হিজরি — ২৮ অক্টোবর ১৯২১ খ্রিষ্টাব্দ বা ২৫ সফর ১৩৪০ হিজরি), যিনি ইমাম আহমদ রেজা খান, ইমাম আহমদ রেজা খান কাদেরি, বা আ'লা হযরত নামেও পরিচিত, ছিলেন একজন সুন্নি মুসলিম মনীষী, সুফি এবং ব্রিটিশ ভারতের সমাজ সংস্কারক। সুন্নি ইসলামের মধ্যে বেরলভী আন্দোলনে তিনি ছিলেন প্রধান উদ্যোক্তা। উনাকে চতুর্দশ হিজরীর (ঊনবিংশ-বিংশ শতাব্দীর) মুজাদ্দিদ মনে করা হয়। তার লেখার বিষয়বস্তুতে আইন, ধর্ম, দর্শন এবং বিজ্ঞান সহ বিভিন্ন বিষয় অন্তর্ভুক্ত ছিল। তিনি ইসলামী আইন-কানুনের উপর প্রায় সহস্রাধিক গ্রন্থ রচনা করেছেন।
জন্ম ও বংশপরিচয়
আহমদ রেজা খাঁন ১৪ জুন ১৮৫৬ সালে ব্রিটিশ ভারতের বেরেলী শহরের জাসলী মহল্লাতে জন্ম গ্রহণ করেন। জন্মের সময় তার নাম রাখা হয় মোহাম্মাদ। আহমদ রেজা খাঁন বেরলভীর পিতা নকী আলী খান। পিতামহ ছিলেন রেজা আলী খান; তার পিতা শাহ রেজা আলী খাঁন, তার পিতা শাহ্ কাজিম আলী খাঁন, তার পিতা শাহ্ মুহাম্মদ আজম খাঁন, তার পিতা শাহ্ সা’আদাত ইয়ার খাঁন, তার পিতা শাহ্ সাঈদ উল্লাহ্ খাঁন। আ’লা হযরতের পূর্ব পুরুষ অর্থাৎ শাহ্ সাঈদ উল্লাহ খাঁন রাজ পরিবারের সঙ্গে সম্পৃক্ত ছিলেন। তিনি মুঘল শাসনামলে লাহোর পদার্পণ করেন এবং সেখানে তিনি বিভিন্ন সম্মানিত পদে অলংকৃত হন।
শিক্ষকবৃন্দ
মাসুদ আহমেদের মতে, খানের শিক্ষকরা হলেন:
বায়'আত ও খেলাফত
১২৯৪ হিজরী (১৮৭৭ সালে), ২২ বছর বয়সে ইমাম আহমদ রেজা ইমাম-উল-আসফিয়া, শাহ আলে রাসুল মারহারাভী'র মুরিদ (শিষ্য) হন। তার মুর্শিদ তাকে বেশ কয়েকটি সুফি সিলসিলার খেলাফত দান করেছিলেন। কিছু ইসলামী পণ্ডিত তার নির্দেশনায় কাজ করার অনুমতি পেয়েছিলেন।
মৃত্যু
তিনি শুক্রবার, ১৯২১ সালের ২৮ অক্টোবর (২৫ সফর ১৩৪০ হিজরি) ৬৫ বছর বয়সে বেরেলী শহরের নিজগৃহে মৃত্যুবরণ করেন।
বিশ্বাস (আকীদা)
খান ওসীলা, মাওলিদ, নবী মুহাম্মাদের অদৃশ্যের সম্পূর্ণ জ্ঞান সম্পর্কে সচেতনতা এবং সালাফি ও দেওবন্দীদের দ্বারা বিরোধিতা করা অন্যান্য রীতিগুলি সমর্থন করেছিলেন।
এই প্রসঙ্গে তিনি নিম্নলিখিত বিশ্বাসকে (আকীদা) সমর্থন করেছিলেন: শাহ আবদুল আজিজ তাফসির আজিজিতে এ ধারণাটি ব্যাখ্যা করেছিলেন: নবী প্রত্যেককে পর্যবেক্ষণ করছেন, তাদের ভাল-মন্দ সব কাজ জানেন এবং প্রতিটি মুসলমানের বিশ্বাসের শক্তি (ঈমান) এবং তার আধ্যাত্মিক অগ্রগতিতে কি বাধাগ্রস্ত করছে সে বিষয়টিও জানেন।
বই
আহমদ রেজা খান আরবী, উর্দু এবং ফারসি ভাষায় বিভিন্ন বিষয়ে সহস্রাধিক বই লিখেছেন। তার বিভিন্ন বই ইউরোপীয় এবং দক্ষিণ এশিয়ার বিভিন্ন ভাষাতে অনূদিত হয়েছে।
কানজুল ঈমান (কুরআনের অনুবাদ)
কানজুল ঈমান (উর্দু এবং আরবি:  ﮐﻨﺰﺍﻻﯾﻤﺎﻥ ) হল সুন্নি মুসলিম আহমদ রেজা খাঁন কর্তৃক ১৯১০ সালে কোরআন শরিফের উর্দু ভাষায় অনূদিত গ্রন্থ। এটি হানাফী মাযহাবের আইনসমুহকে সমর্থন করে । এই গ্রন্থটি ইউরোপ ও দক্ষিণ এশিয়ার বিভিন্ন ভাষায় অনূদিত হয়েছে যার মধ্যে রয়েছে ইংরেজি, হিন্দি, বাংলা, ডাচ, তুর্কী, সিন্ধি, গুজরাটী এবং পশতু। বাংলা ভাষায় কানযুল ঈমান গ্রন্থটি অনুবাদ করেছেন আল্লামা এম. এ. মান্নান।
ফতোয়া-ই-রেজভিয়া
এই ফতোয়া গ্রন্থটির ব্যাপারে প্রথম অরুন শৌরি তার গ্রন্থে উল্লেখ করেন যে, এটি একটি ফতোয়া বা ইসলামি নিয়মকানুন সমৃদ্ধ গ্রন্থ। ১২ খণ্ডের এই ফতোয়া গ্রন্থটি লেখকের জীবদ্দশায় তার ভাই সর্ব প্রথম হাসানি প্রেস থেকে প্রকাশ করেন, এছাড়া ও বিভিন্ন ফতোয়ার মাত্র দুই খন্ড তার জীবদ্দশায় প্রকাশিত হয়। বিভিন্ন সুন্নি প্রকাশনী থেকে এই গ্রন্থটি ৩০ খণ্ডে প্রকাশিত হয়। এই গ্রন্থে ধর্ম থেকে শুরু করে ব্যবসা, যুদ্ধ থেকে শুরু করে বিবাহ, দৈনন্দিন জীবনের সমস্ত সমস্যার সমাধান রয়েছে। রেযা একাডেমি ১৯৮৫ খ্রিষ্টাব্দে প্রথম গ্রন্থটির বিভিন্ন খন্ড প্রকাশ করেছিল।
হাদায়েকে বখশিশ
এ গ্রন্থটি আলা হযরতের নাত সমগ্র। নবী মুহাম্মদকে নিয়ে লেখা অসংখ্য নাত এ গ্রন্থটিতে লিপিবদ্ধ আছে। আহমদ রেজা খাঁনের লেখা বিখ্যাত নাত মুস্তফা জানে রহমত পেঁ লাখো সালাম এ গ্রন্থের অন্তর্ভুক্ত। এগুলোতে রয়েছে নবী হজরত মুহাম্মদ (দ.)'র প্রশংসা, তাঁর শারীরিক গঠন (খণ্ড ৩৩ থেকে ৮০), তার জীবন ও সময়, তার পরিবার ও সাহাবিদের প্রশংসা, আউলিয়া ও সালেহীনদের (দরবেশ ও ধার্মিকদের) প্রশংসা।
হুসসামুল হারামাঈন
গ্রন্থটি আলা হযরত আল মো’তামাদ ওয়াল মোস্তানা নামে আরবিতে রচনা করেন। এতে হিন্দুস্থানের ৫ জন আকাবিরীনে দেওবন্দ ওলামার কিতাব সমূহের বিভিন্ন উর্দু উদ্ধৃতি উল্লেখ করে নিজে এগুলোর আরবী অনুবাদ করে ১৩২৪ হিজরীতে মক্কা ও মদিনার ৩৩ জন মুফতির নিকট কাছে পাঠিয়ে তাদের মতামত চান। হারামাঈন শরীফাইনের ৩৩ জন মুফতি গ্রন্থটি পর্যালোচনা করে উক্ত ৫ জন দেওবন্দ ওলামাকে কাফের ঘোষণা করেন। মুফতিগণের উক্ত ফতোয়ার নাম হয় হুসসামুল হারামাঈন বা মক্কা-মদিনার তীক্ষ্ণ তরবারী। অন্যদিকে দেওবন্দ আলেমগণ দাবি করেছেন যে, আহমদ রেজা খান তাদের নামে মিথ্যা কথা লিখে মক্কা ও মদিনার মুফতিদের নিকট পাঠিয়েছিল।
আহমদিয়া
কাদিয়ানের মির্জা গোলাম আহমদ দাবি করেছিলেন যে মশীহ এবং মাহদী কিছু মুসলমান দ্বারা অপেক্ষা করেছিলেন এবং পাশাপাশি একজন উম্মত নবী, মুহাম্মদ (দ.)'র অধীনস্থ নবী যিনি মুহাম্মদ ও আদি সাহাবার অনুশীলন অনুসারে ইসলামকে মূল রূপে ফিরিয়ে আনতে এসেছিলেন। খান মির্জা গোলাম আহমদকে একজন ধর্মদ্রোহী ও মুরতাদ ঘোষণা করেছিলেন এবং তাকে এবং তার অনুসারীদেরকে কাফের (কুফার) বলে অভিহিত করেছিলেন।
দেওবন্দি
দেওবন্দী মতের সাথে ধর্মতাত্ত্বিক পার্থক্য শুরু হয়েছিল যখন ইমাম আহমদ রেজা খান কাদেরি দেওবন্দী আলেমদের নিম্নলিখিত কিছু আকীদার (বিশ্বাস) লিখিতভাবে আপত্তি জানালেন।
১৯০৫ সালে, ইমাম আহমদ রেজা খান হজ্বের জন্য মক্কা ও মদীনায় সফর করলে তিনি আল মোতামাদ আল মুস্তানাদ ("নির্ভরযোগ্য প্রমাণ") নামে একটি খসড়া দলিল প্রস্তুত করেন। এই কাজে, আহমদ রেজা দেওবন্দী নেতাদের যেমন আশরাফ আলী থানভী, রশিদ আহমদ গাঙ্গুহি এবং মুহাম্মদ কাসিম নানুতুবি এবং যারা তাদের অনুসরণকারী তাদের কুফার হিসাবে চিহ্নিত করেছিলেন। খান হেজাজে আলেমদের মতামত সংগ্রহ করেছিলেন এবং তাদেরকে আরবী ভাষায় হুসামুল হারামাইন ("দুটি পবিত্র স্থানের তরবারি") শিরোনামে একটি সংকলন করেছিলেন, এটি ৩৩ জন উলামা (২০ জন মক্কী এবং ১৩ জন মাদানি) এর ৩৪টি রায় সংবলিত একটি কাজ। "আহমদ রেজা খান কেবল উপমহাদেশের অন্যান্য আলেমদের কাছ থেকে নিশ্চিত স্বাক্ষরই পাননি, বরং তিনি মক্কার একাধিক বিশিষ্ট উলামা'র কাছ থেকে সম্মতি নিতে পেরেছিলেন। এটি বিংশ শতাব্দীর প্রথম বছরগুলিতে ঘটেছিল - আল সৌদ এবং তাদের ওহাবী মিত্ররা হারামাইনের নিয়ন্ত্রণ পাওয়ার অনেক আগে। কীর্তিটি তবুও অত্যাশ্চর্য ছিল। সংবেদনশীল স্তরে আহলে সুন্নাহর প্রতি দেওবন্দীদের বিদ্বেষ আরও বোধগম্য হয়ে ওঠে যখন আহমদ রেজার ফতোয়া পুরো ব্যাখ্যা পেয়েছে।"
এই কাজটি আহলে সুন্নাত (বেরলভী) এবং দেওবন্দিদের মধ্যে বর্তমান স্থায়ীভাবে ফতোয়াগুলির একটি পারস্পরিক ধারাবাহিক সূচনা করেছিল।
শিয়া
ইমাম আহমদ রেজা খান শিয়া মুসলমানদের বিশ্বাসের বিরুদ্ধে বিভিন্ন বই লিখেছেন এবং শিয়ার বিভিন্ন চর্চাকে কুফর হিসেবে ঘোষণা করেছেন। তার দিনের অধিকাংশ শিয়া ধর্মত্যাগী ছিল কারণ, তিনি বিশ্বাস করতেন, তারা ধর্মের প্রয়োজনীয়তা প্রত্যাখ্যান করেছিল।
ওহাবী আন্দোলন
ইমাম আহমেদ রেজা খান ওহাবীদেরকে কাফের (কুফর) ঘোষণা করেন এবং আরব উপদ্বীপে প্রভাবশালী মুহাম্মদ ইবনে আবদুল ওয়াহাব কর্তৃক প্রতিষ্ঠিত ওহাবী আন্দোলনের বিরুদ্ধে বিভিন্ন পণ্ডিতদের অনেক ফতোয়া সংগ্রহ করেন, যেমনটি তিনি আহমদী ও দেওবন্দীদের সাথে করেছিলেন। অদ্যাবধি, খানের অনুসারীরা ওহাবি এবং তাদের বিশ্বাসের বিরোধী।
মুদ্রা নোটের অনুমতিযোগ্যতা
১৯০৫ সালে, খান, হিজাজের সমসাময়িকদের অনুরোধে, মুদ্রার একটি রূপ হিসাবে কাগজ ব্যবহার করার অনুমতি সম্পর্কে একটি রায় লিখেছিলেন, যার নাম কিফল-উল-ফকীহিল ফেহিম ফে আহকাম-ই-কীর্তাস দ্রাহিম।
সমাধিস্থল
আ'লা হযরতের সমাধিস্থল ভারতের উত্তর প্রদেশের বেরেলী জেলার কারোলানে অবস্থিত। এটি দরগাহ-এ-আলা হযরত নামে পরিচিত।
উত্তরাধিকার
অনেক ধর্মীয় বিদ্যালয়, সংস্থা এবং গবেষণা প্রতিষ্ঠান খানের ধারণাগুলি শেখায়, যা সূফি অনুশীলনের আনুগত্য এবং নবী মুহাম্মদ (দ.) এর প্রতি ব্যক্তিগত ভক্তি ও আনুগত্যর সাথে সাথে ইসলামী আইনের প্রতিও জোর দেয়।
আধ্যাত্মিক উত্তরসূরী
ইমাম আহমদ রেজা খানের দুই ছেলে ও পাঁচ মেয়ে ছিল। তার পুত্র হামিদ রেজা খান এবং মোস্তফা রেজা খান কাদেরী ইসলামের বিখ্যাত পণ্ডিত। হামিদ রাজা খান ছিলেন তার নিযুক্ত উত্তরসূরি। তার পরে মোস্তফা রেজা খান তার পিতার উত্তরসূরী হন, যিনি পরে আখতার রেজা খানকে তার উত্তরসূরী নিযুক্ত করেন। তার পুত্র, মুফতি আসজাদ রেজা খান এখন আধ্যাত্মিক নেতা হিসাবে তার স্থলাভিষিক্ত হন। ভারতীয় উপমহাদেশে ৩০ জন এবং অন্যত্র ৩৫ জন সহ তার অনেক শিষ্য ও উত্তরসূরী ছিল। নিম্নলিখিত পণ্ডিতগণ তার উল্লেখযোগ্য উত্তরসূরী:
রাজনৈতিক দৃষ্টিভঙ্গি
সেই সময়ে এই অঞ্চলের অন্যান্য মুসলিম নেতাদের বিপরীতে, খান এবং তার আন্দোলন ভারতের স্বাধীনতা আন্দোলনের বিরোধিতা করেছিল কারণ এর নেতৃত্বে ছিলেন মহাত্মা গান্ধী, যিনি মুসলিম ছিলেন না।
ইমাম আহমদ রেজা খান ঘোষণা করেছিলেন যে, ভারত দারুল ইসলাম এবং মুসলমানরা সেখানে ধর্মীয় স্বাধীনতা ভোগ করে। তার মতে, যারা এর বিপরীতে তর্ক করছে তারা কেবল অমুসলিম শাসনের অধীনে বসবাসকারী মুসলমানদের বাণিজ্যিক লেনদেন থেকে সুদ সংগ্রহের অনুমতি দেওয়ার বিধানের সুবিধা নিতে চেয়েছিল এবং জিহাদ বা হিজরত করার কোনো ইচ্ছা ছিল না। তাই, তিনি ব্রিটিশ ভারতকে দারুল হারব ("যুদ্ধের আবাস") হিসাবে চিহ্নিত করার বিরোধিতা করেছিলেন, যার অর্থ ছিল যে ভারত থেকে পবিত্র যুদ্ধ চালানো এবং দেশান্তর করা অগ্রহণযোগ্য কারণ তারা সম্প্রদায়ের বিপর্যয় ঘটাবে। খানের এই দৃষ্টিভঙ্গি অন্যান্য সংস্কারক সৈয়দ আহমদ খান এবং উবায়দুল্লাহ আল উবাইদী সোহরাওয়ার্দীর মতই ছিল।
মুসলিম লীগ পাকিস্তানের পক্ষে প্রচারণা চালাতে মুসলিম জনসাধারণকে সংগঠিত করেছিল, এবং খানের অনেক অনুসারী শিক্ষা ও রাজনৈতিক ফ্রন্টে পাকিস্তান আন্দোলনে উল্লেখযোগ্য এবং সক্রিয় ভূমিকা পালন করেছিল।
ব্রিটিশদের অবজ্ঞা
আহমদ ব্রিটিশদের বিরুদ্ধে হিন্দু জাতীয়তাবাদীদের সাথে ঐক্য করতে অস্বীকার করেন। যদিও তিনি ভারতে তাদের দখলদারিত্বের সময় ব্রিটিশ আদালতকে স্বীকার করতে অস্বীকার করেছিলেন, তার নিজের এক ছাত্রের জন্য প্রার্থনা করতে তিনি অস্বীকার করেছিলেন কারণ এটি পরোক্ষভাবে ব্রিটিশদের উপকার করতে পারে এবং এমনকি তিনি অসম্মানের চিহ্ন হিসাবে চিঠিগুলিতে ডাকটিকিট উল্টে দিতেন।
আবেদিন (খাদ)
আবেদিন সৌরজগৎের প্রথম এবং ক্ষুদ্রতম গ্রহ বুধের অন্যতম অভিঘাত খাদ। ইন্টারন্যাশনাল অ্যাস্ট্রোনমিক্যাল ইউনিয়ন কর্তৃক ৯ জুলাই, ২০০৯ তারিখে বিখ্যাত বাঙালী চিত্রশিল্পী জয়নুল আবেদিনের মানবসভ্যতার মানবিক মূল্যবোধ ও উপলদ্ধিকে গভীরতর করার প্রেক্ষিতে, তার নামে এ খাদের নামকরণ করা হয়েছে। বুধ গ্রহের অধিকাংশ বিষয়াবলীই বিশ্বের বিখ্যাত চিত্রশিল্পীদের নামানুসারে রাখা হয়েছে।
গঠন প্রক্রিয়া
মেসেঞ্জার মহাকাশযান থেকে প্রাপ্ত চিত্রে এ খাদটির আয়তন ৬৮ মাইল প্রস্থের। মসৃণ মেঝে, দেয়ালাকৃতির সোপান ও কেন্দ্রস্থলের উচ্চতাযুক্ত এই খাদে জটিল খাদের বৈশিষ্ট্যগুলি পাওয়া যায়। খুব সম্ভবতঃ প্রারম্ভিক প্রভাব থেকে নিক্ষিপ্ত ধ্বংসাবশেষের আঘাতে থেকে ছোট ছোট খাদগুলি সৃষ্টি হয়েছে। আবেদিনের উত্তর-পশ্চিম অংশের ক্রমাগত নিক্ষিপ্ত ধ্বংসাবশেষে, খাদের প্রান্ত সংলগ্ন বাদ-বাকী উপাদানের তুলনায় নিম্নমূখী প্রতিফলন ঘটেছে বলে মনে হয়। এ ছাঁচের কারণে ধারণা করা হয় কৃষ্ণবর্ণাকৃতির উপাদানগুলো, প্রাক-সংঘর্ষকালীন সৃষ্ট মূল এলাকার উত্তর-পশ্চিম অংশের কিছু গভীরতম তলদেশে অবস্থান করছে। খাদ গঠনকালে এর খননকার্য ও পুণঃস্থাপন প্রক্রিয়া সম্পন্ন হয়।
মার্টিন কারপ্লাস
মার্টিন কারপ্লাস (Martin Karplus) (জন্ম:১৫ই মার্চ, ১৯৩০) একজন অস্ট্রীয় বনশোদ্ভূত মার্কিন তাত্ত্বিক রসায়নবিজ্ঞানী। তিনি হার্ভার্ড বিশ্ববিদ্যালয়ের থিওডোর উইলিয়াম রিচার্ডস অধ্যাপক। তিনি হার্ভার্ড বিশ্ববিদ্যালয় থেকে ১৯৫০ সালে বিএ এবং ক্যালিফোর্নিয়া ইন্সটিটিউট অফ টেকনোলজি থেকে ১৯৫৩ সালে পিএইচডি ডিগ্রি লাভ করেন। তার পিএইচডি উপদেষ্টা ছিলেন লিনাস পাউলিং।
বুদ্ধত্ব
বৌদ্ধধর্মে, বুদ্ধ (পালি: 𑀩𑀼𑀤𑁆𑀥, সংস্কৃত: बुद्ध), "জাগ্রত জন", তাঁদের জন্য একটি উপাধি যারা জাগ্রত, এবং তাদের নিজস্ব প্রচেষ্টা এবং অন্তর্দৃষ্টি দ্বারা নির্বাণ এবং বুদ্ধত্ব লাভ করেছেন, ধর্ম নির্দেশ করার জন্য কোন শিক্ষক ছাড়াই ( সংস্কৃত: 𑀥𑀭𑁆𑀫 ; পালি: ধম্ম ; "জীবনের সঠিক উপায়")। উপাধিটি সাধারণত বৌদ্ধধর্মের প্রতিষ্ঠাতা গৌতম বুদ্ধের জন্য ব্যবহৃত হয়, যিনি প্রায়শই "বুদ্ধ" নামে পরিচিত।  ( 𑀩𑀼𑀤𑁆𑀥𑀢𑁆𑀯, buddhatva, বুদ্ধত্ব; বুদ্ধত্ত, buddhatta   বা buddhabhāva, বুদ্ধভাব ; চীনা: 成佛, ফিনিন: Chéng Fó, চেঙ্ ফ়ো) হল একজন বুদ্ধের অবস্থা এবং "জাগ্রত একজনের" পদমর্যাদা। সত্তার এই সর্বোচ্চ আধ্যাত্মিক অবস্থাকেও সম্মা-সম্বোধি (সংস্কৃত: সম্যক্সম্বোধি) (পূর্ণাঙ্গ সম্পূর্ণ জাগরণ) বলা হয়।
এই উপাধিটি অন্যান্য প্রাণীদের জন্যও ব্যবহৃত হয় যারা বোধি (জাগরণ) এবং বিমুত্তি ( তৃষ্ণা থেকে মুক্তি) অর্জন করেছেন, যেমন অন্যান্য মানব-বুদ্ধ যারা গৌতমের আগে জ্ঞান অর্জন করেছিলেন, যথা, পাঁচটি স্বর্গীয় বুদ্ধ যাঁদের প্রাথমিকভাবে মহাযানে উপাসনা করা হয়, এবং মৈত্রেয় নামক বোধিসত্ত্ব, যিনি ভবিষ্যতে জ্ঞানলাভ করবেন এবং গৌতম বুদ্ধ-এর উত্তরসূরী হিসাবে বিশ্বের সর্বোচ্চ বুদ্ধ হবেন।
মহাযানের বোধিসত্ত্ব পথের লক্ষ্য হল সম্পূর্ণ বুদ্ধত্ব, যাতে একজন ব্যক্তি সমস্ত অনুভূতিশীল প্রাণীকে দুঃখের অবসানের পথ শিখিয়ে উপকৃত করতে পারে। মহাযান তত্ত্ব এটিকে থেরবাদ পথের লক্ষ্যের সাথে বৈপরীত্য করে, যেখানে সবচেয়ে সাধারণ লক্ষ্য হল স্বতন্ত্র অর্হত্ত্ব পাওয়া ধম্ম অনুসরণ করে; যা পরম বুদ্ধের শিক্ষা।
রাজু মাভানি
রাজু মাভানি (১৯৫৭ – ৩১ অক্টোবর ২০১৯) একজন ভারতীয় চলচ্চিত্র পরিচালক, প্রযোজক, অভিনেতা ও চিত্রনাট্যকার ছিলেন। তিনি অনেক চলচ্চিত্রে কাজ করেছেন।
২০২২ নামিবিয়া নারী টি২০আই ত্রিদেশীয় সিরিজ
২০২২ নামিবিয়া টি২০আই ত্রিদেশীয় সিরিজ, যা ২০২২ ক্যাপ্রিকর্ন নারী ত্রিদেশীয় সিরিজ নামেও পরিচিত, ছিল একটি টোয়েন্টি২০ আন্তর্জাতিক (টি২০আই) ক্রিকেট টুর্নামেন্ট যেটি ২০২২ সালের এপ্রিল মাসে নামিবিয়ায় অনুষ্ঠিত হয়। টুর্নামেন্টটিতে স্বাগতিক নামিবিয়ার সাথে অংশগ্রহণ করে উগান্ডা ও জিম্বাবুয়ে।  টুর্নামেন্টে প্রতিটি দল রাউন্ড-রবিন পদ্ধতিতে অপর দুটি দলের সাথে তিনটি করে ম্যাচ খেলে এবং প্রথম পর্বের সেরা দুই দল ফাইনালে উত্তীর্ণ হয়।  জিম্বাবুয়ে দলের কোচ হিসেবে প্রাক্তন আন্তর্জাতিক ক্রিকেটার গ্যারি ব্রেন্টের এটি ছিল প্রথম টুর্নামেন্ট।
টুর্নামেন্টের ফাইনালে নামিবিয়াকে পরাজিত করে বিজয়ী হয় জিম্বাবুয়ে।
পয়েন্ট তালিকা
ফাইনালে উত্তীর্ণ
লহাসা বড় মসজিদ
লহাসা বড় মসজিদ বা হেবলিন মসজিদ (河坝林清真寺) নামেও পরিচিত চীনের স্বায়ত্তশাসিত অঞ্চল তিব্বতের লহাসায় অবস্থিত একটি মসজিদ।
ইতিহাস
১৭১৬ সালে ২০০ বর্গমিটার এলাকা নিয়ে মসজিদটি নির্মাণ করা হয়। ১৭৯৩ সালে মুসলিম যোদ্ধাদের দ্বারা মসজিদটি সম্প্রসারণ করা হয়। ১৯৫৯ সালে মসজিদের সংস্কার সময় ২,৬০০ বর্গমিটার এলাকা আওতাভুক্ত করা হয়।
স্থাপত্য
মসজিদটি ২,৬০০ বর্গমিটার এলাকা জুড়ে অবস্থিত। মসজিদে তিনটি প্রবেশপথসহ উঠান আছে। মসজিদ ভবন ১,৩০০ বর্গমিটার এলাকা নিয়ে, এতে নামাজঘর, গোসলখানা, অযুখানা এবং অন্যান্য সুবিধা আছে। নামাজঘরটি ২৮৫ বর্গমিটার এলাকা জুড়ে আছে, যাতে অভ্যন্তরীণ নামাজঘর, বহিঃ নামাজঘর আছে। ঐতিহ্যবাহী জাং স্থাপত্য শৈলী এবং ধর্মীয় এবং স্থানীয় স্থাপত্য বৈশিষ্ট্যগুলির সংমিশ্রিত শৈলীতে মসজিদ ভবনটি নির্মাণ করা হয়েছে।
মার্ভেল সিনেম্যাটিক ইউনিভার্স: পর্যায় দুই
মার্ভেল সিনেম্যাটিক ইউনিভার্স (এমসিইউ)-এর পর্যায় দুই হলো একটি মার্কিন সুপারহিরো চলচ্চিত্র সিরিজ, যা মার্ভেল কমিক্স দ্বারা প্রকাশিত চরিত্রসমূহের উপর ভিত্তি করে নির্মিত। এই ধাপটি ২০১৩ সালে আয়রন ম্যান ৩ চলচ্চিত্র মুক্তির মাধ্যমে শুরু হয় এবং ২০১৫ সালে মুক্তি পাওয়া অ্যান্ট-ম্যান চলচ্চিত্রের মাধ্যমে শেষ হয়। এই ধাপে মোট ৬টি চলচ্চিত্র অন্তর্ভুক্ত রয়েছে।
অনুগামী প্রক্ষোভ
আবহাওয়াবিজ্ঞান ও বিমানচালনার ক্ষেত্রে অনুগামী প্রক্ষোভ (Wake turbulence) বলতে বাতাসের মধ্য দিয়ে কোনও বস্তু বা বিমান গমনের ফলে সেটির পশ্চাতে বায়ুমণ্ডলে সৃষ্ট বিশৃঙ্খলাকে বোঝায়।
উড্ডয়নের সময় বিমানের পাখার (যা এক ধরনের বায়ুফলক) উপরে একটি নিম্নচাপবিশিষ্ট এলাকার সৃষ্টি হয়। এই অবস্থায় পাখার নিচের উচ্চচাপযুক্ত এলাকা থেকে থেকে বাতাস স্থানান্তরিত হয়ে পাখার প্রান্তকে কুণ্ডলীর মতো ঘুরে পাখার উপরের নিম্নচাপযুক্ত এলাকাতে যায়। এর ফলে প্রতিটি পাখার প্রান্তসীমায় একটি করে দ্রুত ঘূর্ণায়মান ও চোঙাকৃতির বায়ুঘূর্ণির সৃষ্টি হয়। পেছন থেকে দেখলে বাম পাখা থেকে উৎপন্ন বায়ুঘুর্ণিটি ঘড়ির কাঁটার দিকে ঘোরে, এবং ডান পাখা থেকে উৎপন্ন ঘূর্ণিটি ঘড়ির কাঁটার বিপরীত দিকে ঘোরে। বায়ুঘূর্ণিগুলি কত জোরে ঘুরবে, তা পাখার বোঝা (wing loading), বিমানের আকৃতি (সরু নাকি প্রশস্ত) বিমানের মোট ওজন (gross weight) এবং বিমানের গতিবেগের (speed) উপর নির্ভর করে।
অনুগামী প্রক্ষোভ বিমান আকাশে আরোহণের সময় ও ভূমিতে অবতরণের দশা দুইটিতে বিশেষভাবে বিপজ্জনক। এই দুইটি দশাতে বিমান একটি উচ্চ আক্রমণ কোণে ক্রিয়াশীল থাকে, ফলে শক্তিশালী বায়ুঘূর্ণিসমূহ সৃষ্টি হবার সম্ভাবনা বৃদ্ধি পায়। বিমানবন্দরের আশেপাশে বহুসংখ্যক বিমান থাকে, যেগুলি নিম্নগতি ও নিম্ন উচ্চতায় ক্রিয়াশীল থাকে। এর ফলে বিপদের ঝুঁকি আরও বেড়ে যায় কেননা কোনও সমস্যার সৃষ্টি হলে সেটিকে সামাল দেবার জন্য যথেষ্ট উচ্চতা থাকে না।
কোনও বিমান যত ভারী হবে, সেটিকে উত্তোলন করতে তত বেশি উত্তোলক বলের প্রয়োজন হবে, অর্থাৎ পাখার নিচের উচ্চচাপ ও পাখার উপরের নিম্নচাপের মধ্যে পার্থক্য তত বেশি হবে। এর ফলে ভারী বিমানের দ্বারা সৃষ্ট বায়ুঘূর্ণি তথা অনুগামী বিক্ষোভও ততই শক্তিশালী হবে। আন্তর্জাতিক বেসরকারি বিমান চলাচল সংস্থাগুলি বিমানের আকাশে আরোহণকালীন সর্বোচ্চ ওজনের উপর ভিত্তি করে তিন ধরনের অনুগামী প্রক্ষোভের বর্ণনা দিয়েছে। এগুলি হল ভারী (হেভি), মধ্যম ভারী (মিডিয়াম), এবং হালকা (লাইট) বিমান দ্বারা উৎপন্ন অনুগামী প্রক্ষোভ। এগুলি যথাক্রমে ১ লক্ষ ৩৬ হাজার কেজি বা তদূর্ধ্ব, ৭ হাজার থেকে ১ লক্ষ ৩৬ হাজার কেজি এবং ৭ হাজার কেজির কম ওজনের হয়ে থাকে।
বৃহৎ যাত্রীবাহী জেটবিমানগুলি যে ঘূর্ণির সৃষ্টি করে, সেগুলি আবর্তন গতিবেগ ঘন্টায় ১৫০ মাইল হতে পারে এবং এগুলি ২০ মাইল দূর পর্যন্ত অনুভূত হতে পারে। ভারী বিমানগুলি ভূমিতে অবতরণ প্রচেষ্টা শুরুর সময় (অ্যাপ্রোচ) এগুলি ধীর গতিতে চলন্ত এবং অবতরণ গিয়ার ও ফ্ল্যাপ গুটানো অবস্থায় থাকে বলে এসময় তারা সবচেয়ে শক্তিশালী ও বিপজ্জনক ঘূর্ণিগুলির সৃষ্টি করে।
রজনীকান্তের প্রাপ্ত পুরস্কার ও মনোনয়নপ্রাপ্ত পুরস্কারের তালিকা
রজনীকান্ত একজন ভারতীয় চলচ্চিত্র অভিনেতা। তিনি প্রায় চার দশক ধরে অভিনয় করছেন। এই অভিনয় জীবনে তিনি অসংখ্য প্রতিষ্ঠান থেকে বহু পুরস্কার জিতেছেন। তিনি তামিলনাড়ু স্টেট চলচ্চিত্র পুরস্কার নয়বার জিতেছেন যার মধ্যে ছয়বার সেরা অভিনেতা হিসেবে। এছাড়া তিনি সিনেমা এক্সপ্রেস এবং ফিল্মফ্যান পুরস্কার জিতেন অভিনয় এবং পর্দার পেছনের অবদানের জন্য। তিনি ১৯৮৬ সালে একবারই ফিল্মফেয়ার সাউথ পুরস্কার জিতেন “নাল্লাভানুকু নাল্লাভান” সিনেমার জন্যে। ২০১১ সাল পর্যন্ত, তিনি ৪৬ টি মনোনয়নের মধ্যে ৪৩ টি পুরস্কার অর্জন করেছেন।
ভারতের আন্তর্জাতিক চলচ্চিত্র উৎসব
৪৫তম ভারতের আন্তর্জাতিক চলচ্চিত্র উৎসব গোয়াতে অনুষ্ঠিত হয়েছে, রজনীকান্ত "বছরের ভারতীয় চলচ্চিত্র ব্যক্তিত্ব জন্য শতবার্ষিকী পুরস্কার" দিয়ে সম্মানিত করা হয়।
গেরহার্ড এম সেসলার
গেরহার্ড এম সেসলার একজন জার্মান উদ্ভাবক এবং বিজ্ঞানী। তিনি জেমস এডওয়ার্ড ওয়েস্টের সাথে ফয়েল ইলেক্ট্রিক মাইক্রোফোন উদ্ভাবন করেন। সেসলার গ্যটিঙেন বিশ্ববিদ্যালয় থেকে ১৯৫৯ সালে পিএইচডি ডিগ্রি অর্জন করেন। তিনি ১৯৭৫ সাল পর্যন্ত বেল ল্যাবসে কাজ করেন। তিনি ১৯৭৫ থেকে ২০০০ সাল পর্যন্ত টেখনিশে উনিভের্সিটেট ডার্মষ্টাট এ তড়িৎ প্রকৌশলের অধ্যাপক হিসেবে কর্মরত ছিলেন। তার ১০০টির অধিক আন্তর্জাতিক প্যাটেন্ট রয়েছে, যার মধ্যে ১৮টি মার্কিন প্যাটেন্ট। তার ৩০০টির অধিক বৈজ্ঞানিক গবেষণা পত্র রয়েছে। তিনি ২০১০ সালে বেঞ্জামিন ফ্রাঙ্কলিন মেডেল এবং ২০১২ সালে আইইইই/আরএসই ওলফন জেমস ক্লার্ক ম্যাক্সওয়েল অ্যাওয়ার্ড লাভ করেন।
মাইকেল লেভিট
মাইকেল লেভিট (Michael Levitt) একজন জীবপদার্থবিজ্ঞানী। তিনি ২০১৩ সালে রসায়নে নোবেল পুরস্কার লাভ করেন।।
জীবনী
লেভিট দক্ষিণ আফ্রিকার প্রিটোরিয়ায় জন্মগ্রহণ করেন। তিনি ১৯৬৭ সালে কিংস কলেজ লন্ডন থেকে পদার্থবিজ্ঞানে ব্যাচেলর অব সায়েন্স ডিগ্রি অর্জন করেন। তিনি ১৯৮৭ সাল থেকে
অন্টারিও মহাসড়ক ৯১
কিংস হাইওয়ে ৯১, (সাধারণত হাইওয়ে ৯১-কে বুঝায়) ছিল অন্টারিওর কানাডিয়ান প্রদেশে একটি প্রাদেশিক রক্ষণাবেক্ষণকৃত হাইওয়ে। রাস্তাটি কলিংউডের দক্ষিণ হাইওয়ে ২৪ সাথে স্টাইনের হাইওয়ে ২৬ সংযুক্ত হয়, যার দূরত্ব ৭.৯ কিমি (৪.৯ মাইল)। স্টাইনার মধ্য অংশ বাদে, রাস্তাটির বেশির ভাগ অংশ কৃষিজমির মধ্য দিয়ে গিয়েছে। বিদ্যমান একটি রাস্তা বরাবর মহাসড়ক ৯১ রাস্তাটি ১৯৩৭ সালের মধ্য দিকে প্রতিষ্ঠিত করা হয়। ১৯৬৫ সালে রাস্তাটি পাকা করা হয়। এটি ১৯৯৮ সালের শুরুতে রাস্তাটি বন্ধ হওয়া পর্যন্ত মহাসড়কটি অপরিবর্তিত ছিল এবং পরে এটি সিমকো কাউন্টিতে স্থানান্তরিত হয়। আজ রাস্তাটি আনুষ্ঠানিকভাবে সিমকো কাউন্টি রোড ৯১ নামে পরিচিত।
ইতিহাস
১১ই আগস্ট, ১৯৩৭ সালে ডানট্রিউনের স্টাইনার রোডটি মহাসড়ক ৯১ হিসেবে মহাসড়ক বিভাগের প্রথম অধিকৃত ছিল। একই তারিখে হাইওয়ে ২৪ এর অংশ সিমকো কাউন্টির সাথে যোগ হয়। যদিও কাদাযুক্ত খামারের রাস্তায় কিছু প্রাথমিক উন্নতি নিয়ে আসে, কিন্তু ১৯৬৫ সাল পর্যন্ত নতুন মহাসড়কটির রাস্তায় কাঁকর থাকে। ১লা জানুয়ারি, ১৯৯৮ সালে সিমকো কাউন্টিতে স্থানান্তরিত হওয়ার আগে পর্যন্ত মহাসড়কটি অপরিবর্তিত থাকে। সিমকো কাউন্টি পরবর্তীকালে সিমকো কাউন্টি রোড ৯১ নাম ধারণ করে।
প্রেসিডেন্সি বিভাগ
প্রেসিডেন্সি বিভাগ পশ্চিমবঙ্গের দক্ষিণভাগের পাঁচটি জেলা নিয়ে গঠিত একটি প্রশাসনিক বিভাগ। এই বিভাগের অন্তর্গত জেলাগুলি হল – কলকাতা জেলা এই বিভাগের বিভাগীয় সদর।
প্রশাসনিক জেলা
এটি পাঁচটি জেলা নিয়ে গঠিত:
জনপরিসংখ্যান
প্রেসিডেন্সি বিভাগের জনসংখ্যার সংখ্যাগরিষ্ঠ অংশ হিন্দু ধর্মাবলম্বী। মুসলমানগণ এই বিভাগের বৃহত্তম সংখ্যালঘু ধর্মীয় গোষ্ঠী। ইসলাম ধর্মাবলম্বীদের বৃহত্তর অংশ এই বিভাগের উত্তর চব্বিশ পরগনার বসিরহাট মহকুমা, নদিয়া জেলার কৃষ্ণনগর সদর ও তেহট্ট মহকুমা এবং দক্ষিণ চব্বিশ পরগনা জেলার ডায়মন্ড হারবার ও বারুইপুর মহকুমায় বসবাস করেন।
গোলকধাঁধা
গোলকধাঁধা (Maze / Labyrinth / ভুলভুলাইয়া) একটি বা একাধিক রাস্তার সমষ্টি যার এক বা একাধিক প্রবেশ পথ এবং প্রস্থানের পথ আছে। গোলকধাঁধার বিশেষত্ব হল যে এতে প্রবেশ করার পর বের হয়ে আশা কঠিন কারণ এর মধ্যের রাস্তাগুলি ইচ্ছাকৃত বা অনিচ্ছাকৃত ভাবে ঘোরানো পেঁচানো থাকে। গোলকধাঁধায় প্রবেশকারীর লক্ষ্য হল এটির সমাধান করে সেখান থেকে বের হয়ে আসা। ইচ্ছাকৃত ভাবে তৈরি গোলকধাঁধা পৃথিবীর অনেক জায়গায় আছে যেগুলো খুব বড় পর্যটনের আকর্ষণ। থাম্ব|একটি গোলকধাঁধা প্রবেশ থেকে প্রস্থান | এতে মাত্র একটি প্রবেশ পথ এবং একটি বের হওয়ার রাস্তা আছে।
গোলকধাঁধা নির্মাণ
গোলকধাঁধা নির্মাণ করতে হলে আবশ্যক হল দেওয়াল বা প্রাচীর তৈরি যা সম্পূর্ণভাবে অস্বচ্ছ। বিভিন্ন রকম উপাদান দিয়ে এই দেওয়াল তৈরি করা যায়। সবথেকে জনপ্রিয় কৌশলগুলি হল - ইট, পাথর, কাঠ, ঘন ঝোপের তৈরি বেড়া, আখ বা ভুট্টার কৃষিক্ষেত্র, ইত্যাদি। এছাড়াও কাগজে হাতে আঁকা বা ছাপানো গোলকধাঁধাও তৈরি করা যায়।
গোলকধাঁধার উপযোগিতা
গোলকধাঁধা বর্তমানে বিনোদন এবং বুদ্ধির খেলায় সবথেকে বেশি ব্যবহৃত হয়।
ছোট বাচ্চাদের বইতে বা ধাঁধার বইতে ছাপানো গোলকধাঁধা থাকে যেগুলোর সমাধানের মাধ্যমে বাচ্চাদের বুদ্ধির বিকাশ হয়।
এছাড়া পৃথিবীর বহু স্থানে মানুষের তৈরি গোলকধাঁধা পর্যটকদের বিনোদনের জন্য ব্যবহার করা হয়। এদের অনেকগুলোই আগে ব্যক্তিমালিকানাধীন সম্পত্তি ছিলো যা এখন রাষ্ট্রায়ত্ত বা কোনো ট্রাস্ট এর মাধ্যমে আয় করার জন্যে জনসাধারণের জন্যে খোলা।
আবার অনেকে শখের জন্যে বাড়ির বাগানে ঘন উঁচু ঝোপের বেড়া দিয়েও গোলকধাঁধা তৈরি করে থাকেন। থাম্ব|[[লখনউ|লখনৌ এর বিখ্যাত ভুলভুলাইয়া। এটি অযোদ্ধার নবাব অসফ-উদ-দৌলার তৈরি বড় ইমামবাড়ার ভেতরে অবস্থিত। কিংবদন্তি অনুসারে এখানে তিনি তার রানীদের সঙ্গে লুকোচুরি খেলতেন । সত্যজিৎ রায়ের বিখ্যাত গোয়েন্দা চরিত্র ফেলুদার শুরুর দিকের রহস্য 'বাদশাহি আংটি' তে এটির একটি গুরুত্বপূর্ণ ভূমিকা রয়েছে ।]]
মোহাম্মদ হানিফ (রোহিঙ্গা লিপি উদ্ভাবক)
মোহাম্মদ হানিফ একজন ইসলামি পণ্ডিত যিনি আশির দশকে হানিফি লিপিতে রোহিঙ্গা ভাষার জন্য লিখন পদ্ধতি উদ্ভাবন করেন। রোহিঙ্গা ভাষা এর পূর্বে ল্যাটিন, আরবি, বর্মী ও উর্দু হরফে লেখা হলেও ভাষার জন্য কোন নিজস্ব বর্ণমালা ছিল না। তিনি এবং তার সহযোগীরা ভাষাটির বর্ণমালা উদ্ভাবন করেন। তার নামানুসারে রোহিঙ্গা ভাষার লিপিকে হানিফি লিপি বলে ডাকা হয়।
রাখাইন রাজ্যের এক রোহিঙ্গা পরিবারে জন্ম নেওয়া মোহাম্মদ হানিফ বর্তমানে বাংলাদেশের একটি মাদ্রাসায় শিক্ষকতা করেন।
তথ্যসূত্র
<references group="" responsive="1">
জিজ লী
জিজ লী একজন মার্কিন পর্নোগ্রাফিক অভিনয়কারী, কুইয়ার পর্নের একজন প্রধান তারকা হিসাবে বিবেচিত। লী পর্নোগ্রাফির নৈতিক উৎপাদন ও খরচের এবং শ্রমিক অধিকার ও প্রাপ্তবয়স্ক বিনোদন জগতের অভিনয়শিল্পীদের যৌন স্বায়ত্তশাসনের একজন উকিল।
প্রাপ্তবয়স্কদের চলচ্চিত্র ক্যারিয়ার
লীর প্রথম পর্নোগ্রাফিক চলচ্চিত্র ছিল পিঙ্ক অ্যান্ড হোয়াইট প্রোডাকশনের জন্য দ্য ক্র্যাশ প্যাড, যা ২০০৫ সালে মুক্তি পায়।
মসজিদ আন-নুর ইসলামি কেন্দ্র
মসজিদ আন-নুর ইসলামী কেন্দ্র যুক্তরাষ্ট্রের সাক্রামেন্টো, ক্যালিফোর্নিয়াতে অবস্থিত একটি মসজিদ যা ঐ অঞ্চলের মধ্যে বৃহত্তর।
বিবরণ
মসজিদ আন-নুর ইসলামী কেন্দ্র আরবী ভাষা, কুরআন, তাজভীদ ইত্যাদি শিক্ষা দেয় এবং সারা বছর বিভিন্ন অনুষ্ঠানের আয়োজন করে। উত্তর ক্যালিফোর্ণিয়ার একমাত্র ইসলামী বিদ্যালয় এখানেই অবস্থিত। সারা বিশ্ব থেকে মুসলিম পন্ডিতদের এখানে নিয়ে এসে ৩ দিনের একটি সম্মেলন করা হয়, যা এই কেন্দ্রের সবচেয়ে বড় অনুষ্ঠান হিসেবে খ্যাত।
আল আকরাম ইসলামিক স্কুল
আল আকরাম ইসলামিক স্কুল ১৯৯৮ সালে প্রতিষ্ঠিত হয়। এই স্কুলে প্রাক-কিন্ডারগার্টেন থেকে দ্বাদশ শ্রেণী পর্যন্ত শিক্ষা দেওয়া হয়। পাঠদানের ভাষা আরবি এবং ইংরেজি। ২০০৮ সালে এই স্কুলে ৩০০ জন ছাত্র পড়াশোনা করত।